Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1  од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20), постапувајќи по Жалбата изјавени од А. П., поднесена против Општина Центар, на 30.09.2026 година го донесе следното 
                                                                         Р Е Ш Е Н И Е
Жалбата изјавени од А. П., поднесена против Општина Центар, заведена во архивата на Агенцијата за заштита на правото на слободен пристап до информациите од јавен карактер под бр.08-338 на 29.09.2026 година СЕ ОТФРЛА како недопуштени.
О Б Р А З Л О Ж Е Н И Е
А П., како што е наведено во Жалбата бр.08-338 на 29.09.2026 година, на 25.08.2026 година, поднел Барање за пристап до информации од јавен карактер до Општина Центар, со кое побарал да му се достават, следните документи:
„1. Ранг листа и одлуки:
Официјалните ранг- листи и одлуки за доделување на стипендии/финансиска подршка за млади спортисти и спортски надежи во категорија уметничко лизгање, донесени во периог од 2017 до 2022 година.
2. Финансиски извештај за исплата:
Агрегиран преглед или листа на исплатени стипендии/финансиски средства за спортисти во уметничко лизгање по години (2017-2022), со наведени износи и соодветни критериуми врз основа на кои се извршени исплатите.
3. Извештај за доделени стипендии, а да не биле исплатени:
Доколку има стипендија која е доделена, една или повеќе, а не е исплатена, причина за неисплатена стипендија и нејзина последователна распределба или исплата.
4. Ранг- листи и Клубска/Федерациска исплата:
Официјалните ранг-лист и одлуки за доделување на финансиска помош/ исплата спрема Клубови на Федерација за Лизгачки Спортови на Северна Македонија или тогашна Република Македонија‘‘.

На 04.09.2026 година Имателот на информации до Барателот доставил Решение бр.09-4742/5 од 04.09.2026 година. Во прилог на дописот е доставена фотокопија од наведеното Решение, со кое Имателот на информации го уважил предметното барање и до барателот во прилог на истото доставил Одговор на барање од Секторот за јавни дејности бр.11-4742/4 од 31.08.2026 година, со кој се даваат одговори на Барањето од барателот од 25.08.2026 година.

Незадоволен од добиеното Решение од Имателот на информации, Барателот на информации поднел Жалба, заведена во Агенцијата под бр.08-338 на 29.09.2026 година. 
Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:
Иститот барател/жалител до Општина Центар поднел повеќе барања со иста или слична содржина, како и жалба заведена во агенцијата под број 08-243 по која Агенцијата постапувала и истата му е Отфрлена како недопуштена.
Барателот/жалител во конкретниот предмет насловен Жалба против Општина Центар, во Архивата на Агенцијата е регистриран како поднесувач на Претставки со иста или слична содржина до Комисијата за спречување и заштита од дискриминација, Државниот управен инспекторат и други, со прашања во врска со правосилна пресуда на Врховниот суд РЕБ2-350/24, кој „...утврди системска дискриминација во постапката и одлуките со кои беа елиминирани Ангела и Деана Прилепчански...“. Од Државниот управен инспекторат барал „Да спроведе вонреден административен инспекциски надзор во Министерството за спорт...да изврши увид во управниот предмет на ФЛСМ“, со поднесок со кој „...ја дополнувам мојата претходно поднесена претставка...“ поднесена до Комисијата за спречување и заштита од дискриминација, а на Олимпискиот комитет на Република Северна Македонија му укажал дека „...конечно да одговори кој ја носел одлуката и кој ја презел одговорноста Ангела Прилепчански да не биде пријавена за EYOF 2019 Сараево, како и за следните младински олимписки фестивали...“ со укажување дека нивните одговори „...ќе бидат доставени до надлежните домашни и меѓународни институции, вклучително и Одделот за етика и усогласеност на Меѓународниот олимписки комитет во Лозана...“. и.т.н..
Воедо, истиот барател/жалител во исто својство изразил жалби и против Федерацијата за лизгачки спортови, Македонскиот олимписки комитет и против  Министерството за спорт. Примерно, против Федерацијата за лизгачки спортови, повикувајќи се на „правосилна пресуда на Врховниот суд на РСМ бр.РЕВ2-350/24“, поднел Жалба бр.08-205 на 19.06.2026 година во која, меѓу другото, потенцира дека  „...Одбивањето на транспарентност по правосилна судска пресуда за дискриминација претставува “продолжување на повредата“ на правата на моите деца...“.
Агенцијата за заштита на правото на слободен пристап до информациите од јавен карактер, утврди дека предметното Барање на Барателот, како и претходно поднесените барања до три иматели на информации: 1.Федерацијата за лизгачки спортови, 2.Македонски олимписки комитет и 3. Министерство за спорт, не претставува барање за пристап до информации од јавен карактер, туку е барање од личен интерес, односно барање од надлежност на наведените институции, кои постапувале согласно своите надлежности.

Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кое има личен карактер, а со кое Барање бара обемна документација за претходни постапки на Имателот на информации во смисла на остварувањата и/или евентуално можните остварувања на ќерките на барателот/жалител во областа на лизгачките спортови.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација неосновано повикувајќи се на Законот за слободен пристап до информации од јавен карактер.

Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.

Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.

Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони. 
Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена
	                                                                                                                     Директор
                                                                                                                               Петар Гајдов

